
Text rozhodnutia
Súd: Krajský súd Bratislava Spisová značka: 9Co/356/2014 Identifikačné číslo súdneho spisu: 1209207762 Dátum vydania rozhodnutia: 14. 09. 2017 Meno a priezvisko sudcu, VSÚ: JUDr. Magdaléna Floreková ECLI: ECLI:SK:KSBA:2017:1209207762.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Magdalény Florekovej a členov senátu JUDr. Tomana Huszára a JUDr. Zuzany Posluchovej v právnej veci žalobkyne: K.. F. L.Ň., W.. X. X. XXXX, F. F., H. X, proti žalovanej: K.. Ž. V., W.. X. X. XXXX, F. F., R. X, zastúpená AS Legal s.r.o., Bratislava, Hlučínska 1, o zaplatenie 1.991,64 € s príslušenstvom, na odvolanie žalobkyne proti rozsudku Okresného súdu Bratislava II zo dňa 9. 4. 2010 č.k. 21C/135/2009 - 96, takto r o z h o d o l : Odvolací súd napadnutý rozsudok súdu prvej inštancie z m e ň u j e tak, že žalovaná je p o v i n n á zaplatiť žalobkyni 9 % úrok z omeškania zo sumy 1.161,80 € od 1. 9. 2006 do 7. 5. 2009, t.j. sumu 72 € do troch dní od právoplatnosti rozsudku. Vo zvyšku napadnutý rozsudok súdu prvej inštancie p o t v r d z u j e. Žalovaná m á právo na náhradu trov odvolacieho i dovolacieho konania v rozsahu 100 %. o d ô v o d n e n i e : 1/ Napadnutým rozsudkom súd prvého stupňa zamietol žalobu žalobkyne, ktorým sa voči žalovanej domáhala zaplatenia istiny 1.991,64 €, spolu s úrokom z omeškania zo sumy 1.991,64 € vo výške 9 % ročne od 1. 9. 2006 do 26. 9. 2006; 9,5 % ročne od 27. 9. 2006 do 27. 3. 2007; 9 % ročne od 28. 3. 2007 do 24. 4. 2007; 8,5 % ročne od 25. 4. 2007 do 28. 10. 2008; 7,5 % ročne od 29. 10. 2008 do 11. 11. 2008; 6,5 % ročne od 12. 11. 2008 do 9. 12. 2008; 5 % ročne od 10. 12. 2008 do 20. 1. 2009; 4 % ročne od 21. 1. 2009 do 10. 3. 2009; 3 % ročne od 11. 3. 2009 do 7. 4. 2009; 4,5 % ročne od 8. 4. 2009 do 12. 5. 2009; 2 % ročne od 13. 5. 2009 do zaplatenia istiny, ako aj náhrady trov konania. Žalobkyňa svoj žalobný návrh odôvodňovala tým, že so žalovanou dňa 2. 2. 2006 uzatvorila ústnu zmluvu o pôžičke, ktorej predmetom bola bezúročná pôžička vo výške 60.000,- Sk/1.991,64 €, ktorú poskytla žalovanej v hotovosti v deň uzavretia zmluvy. Žalovaná sa zaviazala pôžičku vrátiť do 31. 8. 2006, ktoré skutočnosti potvrdzuje písomné prehlásenie žalovanej zo dňa 2. 2. 2006. Žalovaná žalobkyni pôžičku nevrátila. 2/ V odôvodnení svojho rozhodnutia prvoinštančný súd uviedol, že na základe vykonaného dokazovania mal za preukázané, že žalobkyňa za trvania manželstva s K.. K. L. dňa 2. 2. 2006 uzatvorila so žalovanou riadnu zmluvu o pôžičke podľa Obč.zák. Predmetom pôžičky bolo prenechanie sumy 60.000,- Sk/1.991,64 € žalovanej, ktorá sa zaviazala pôžičku vrátiť do 31. 8. 2006. Žalobkyňa finančné prostriedky vo výške 60.000,- Sk vyplatila z účtu, ktorého je majiteľkou, dňa 1. 2. 2006. Žalobkyňa v konaní tvrdila, že poskytnuté finančné prostriedky boli z jej výlučného vlastníctva a nepatrili do BSM, dôkazné bremeno v tomto smere však neuniesla. Samotná skutočnosť, že na účte, z ktorého boli tieto prostriedky, sa nachádzali aj vlastné finančné prostriedky, pochádzajúce z dedičstva po matke, ešte nepreukazuje, že pôžička bola poskytnutá práve z týchto prostriedkov, argumentoval súd prvej inštancie. V odôvodnení ďalej poukazoval na to, že solidarita manželov vzniká priamo zo zákona, len čo došlo k uzavretiu platného právneho úkonu za trvania manželstva hoci len jedným z manželov. Prvoinštančný súd tak dospel k záveru, že podľa § 144 a § 145 ods. 2 Obč.zák. boli z právneho úkonu zmluvy o pôžičke oprávnení a povinní v tom čase obaja manželia L. spoločne a nerozdielne, a teda spoločne a nerozdielne boli aj veriteľmi žalovanej. Skutočnosť, že zmluvu o pôžičke uzavrela so žalovanou len žalobkyňa, je preto bez významu. Z výpovede svedka K.. K. L. súd prvej inštancie zistil, že žalovaná dlh splnila, a to vo dvoch splátkach, keď zaplatila v hotovosti sumu 25.000,- Sk a bankovým prevodom sumu 35.000,- Sk. Svedok nevedel uviesť presne termín hotovostnej platby, medzi stranami sporu a svedkom dochádzalo k viacerým finančným operáciám, ktoré si už úplne nepamätajú. Námietku žalobkyne, že žalovaná je t.č. družkou svedka K.. L., súd prvej inštancie nevyhodnotil ako prekážku jeho objektívnej výpovede, ale túto posúdil ako dôveryhodnú. Vzhľadom na tvrdenie jedného z veriteľov o tom, že pôžička je riadne uhradená, tým, že bola splnená veriteľovi K.. L., záväzok zanikol. Žalobkyňa sa z tohto dôvodu nemôže znovu domáhať splnenia dlhu, ktorý už žalovaná raz splnila. Po právnej stránke oprel súd prvej inštancie svoje rozhodnutie o ust. § 143, § 144,§ 145 ods. 2, § 514, § 559 Obč.zák. 3/ O trovách konania rozhodol súd prvej inštancie podľa § 142 ods. 1 O.s.p. a v konaní úspešnej žalovanej priznal náhradu trov konania, pozostávajúcu zo súdneho poplatku za odpor vo výške 119 € a z trov právneho zastúpenia za 6 úkonov právnej služby á 81,33 €, režijného paušál a 19 % DPH, spolu vo výške 749,18 €. 4/ Uvedený rozsudok napadla v zákonnej lehote odvolaním žalobkyňa, domáhajúc sa zmeny napadnutého rozsudku tak, že odvolací súd vyhovie jej žalobnému návrhu na začatie konania a prizná jej aj trovy konania. V odvolaní uviedla, že súd prvej inštancie síce správne zistil skutkový stav veci, nesprávne ho však vyhodnotil po právnej stránke, keď nesprávne vyložil ust. § 145 ods. 2 Obč.zák. Trvala na tom, že v prípade zmluvy o pôžičke nejde o „spoločnú vec“ žalobkyne a K.. L.Ň., ale o záväzkový vzťah medzi žalobkyňou a žalovanou. Obsahové náležitosti zmluvy o pôžičke boli preukázané písomným potvrdením zo dňa 2. 2. 2006, ale aj z odporu žalovanej proti platobnému rozkazu. Bolo jasne dohodnuté, kto komu požičiava, akú sumu, kedy sa má požičaná suma vrátiť a komu sa má vrátiť. Žiaden dôkaz nenasvedčuje tomu, že by sa žalobkyňa so žalovanou dohodla, že sa žalovaná svojho dlhu zbaví tým, že bude plniť K.. L.. Ak aj žalovaná K.. L. plnila, nemôže byť toto plnenie považované za vrátenie pôžičky. Obsah napadnutého rozsudku je navyše z hľadiska vysporiadania sa súdu s plnením peňažných súm K.. L.ňovi nepreskúmateľný. Žalovaná v odpore proti platobnému rozkazu tvrdila, že dlh bol vrátený bankovým prevodom z účtu K.. L.. Nie je pravdou, ako uviedol prvoinštančný súd v odôvodnení, že medzi účastníkmi konania aj svedkom K.. L. prebiehali viaceré finančné transakcie z dôvodu podnikania - z výpovede svedka však vyplýva, že k peňažným transakciám dochádzalo medzi ním a žalovanou, nie aj žalobkyňou. Žalobkyňa ďalej poukazovala na to, že ona všetky svoje tvrdenia podložila listinnými dôkazmi; naopak výpoveď svedka je nedôveryhodnou nielen preto, že žalovaná je jeho družkou, ale aj pre rozpor jeho výpovede s obsahom čestného prehlásenia z 12. 11. 2009 a výpoveďou žalovanej na pojednávaní dňa 18. 11. 2009, kedy uviedla, že „pôžičku uhradila v hotovosti K.. L., doklad o vrátení finančných prostriedkov nebol vyhotovovaný“. Dodala, že keďže pôžička mala byť vrátená do 31. 8. 2008 a podľa tvrdení žalovanej bola časť pôžičky vrátená K.. L. s omeškaním ( 35.000,- Sk dňa 7. 5. 2009 ), potom súd nemal zamietnuť žalobu aj v časti, týkajúcej sa úrokov z omeškania. 5/ Na odvolanie žalobkyne sa písomne vyjadrila žalovaná tak, že žiada rozsudok súdu prvej inštancie potvrdiť. Súd prvej inštancie ust. § 145 ods. 2 Obč. zák. vyložil správne, K.. L. mal postavenie solidárneho veriteľa a teda žalovaná mohla svoj dlh splniť ktorémukoľvek zo solidárnych veriteľov. Prípadné rozpory vo výpovedi K.. L. mohli nastať len z toho dôvodu, že medzi účastníkmi tohto konania dochádzalo k viacerým finančným transakciám. Žalovaná opätovne poukázala na to, že medzi účastníkmi konania prebehli viaceré pôžičky a to niekoľkokrát a nielen z dôvodu podnikania medzi žalovanou a svedkom K.. L., ale aj zo súkromných dôvodov, pretože vzťah medzi žalobkyňou a žalovanou bol osobnejší. Žalovaná ďalej uviedla, že nevie o akú pôžičku ide, ktorá mala byť uhradená do 31. 8. 2008, keď v zmluve o pôžičke bola splatnosť pôžičky dohodnutá na deň 25. 9. 2006. 6/ Odvolací súd rozhodol o odvolaní žalobkyne prvýkrát rozsudkom zo dňa 22. 9. 2011 č.k. 9Co/266/2010 - 114 tak, že rozsudok súdu prvej inštancie zmenil, keď žalovanej uložil povinnosť zaplatiť žalobkyni 1.991,64 € s úrokom z omeškania 9 % ročne od 1. 9. 2006 do zaplatenia a vo zvyšnej napadnutej zamietajúcej časti ( nad rozsah priznaných 9 % úrokov z omeškania počnúc 1. 9. 2006 do zaplatenia ) rozsudok súdu prvej inštancie potvrdil. Zároveň žalovanej uložil povinnosť zaplatiť žalobkyni náhradu trov konania vo výške 1.544,70 €. Odvolací súd tak rozhodol po zopakovaní dokazovania listinnými dôkazmi, pričom dospel k odlišným skutkovým zisteniam než súd prvej inštancie. Rovnako ako prvoinštančný súd mal aj odvolací súd za preukázané, že písomným prehlásením žalovanej zo dňa 2. 2. 2006 poskytla žalobkyňa žalovanej peňažné prostriedky, ktoré sa žalovaná zaviazala vrátiť do 31. 8. 2006. Z predmetného vyhlásenia vyvodil odvolací súd záver, že veriteľom žalovanej zo zmluvy o pôžičke podľa § 657 Obč. zák. bola len žalobkyňa, ktorá mala dostatok vlastných finančných prostriedkov, získaných z dedičstva ( ktoré nepatrili do BSM ), z ktorých bola schopná žalovanej predmetnú pôžičku poskytnúť. Tento skutkový záver odvolací súd podporil poukazom na to, že ani v odpore, ktorý podala žalovaná proti platobnému rozkazu, netvrdila, že by si peniaze požičiavala nielen od žalobkyne ale aj od jej manžela spoločne, a teda, že by spoluveriteľom zo zmluvy o pôžičke bol aj vtedajší manžel žalobkyne, K.. L., ale uviedla, že k uzatvoreniu zmluvy o pôžičke došlo len medzi ňou a žalobkyňou. Potom bola žalovaná oprávnená plniť len žalobkyni a nie vtedajšiemu manželovi žalobkyne K.. L.. Nakoľko žalovaná v konaní nepreukázala vrátenie pôžičky žalobkyni ako veriteľke, s ktorou uzavrela zmluvu o pôžičke, neuniesla dôkazné bremeno o zániku dlhu, z ktorého dôvodu odvolací súd zaviazal žalovanú na vrátenie pôžičky žalobkyni, včítane úrokov z omeškania, keďže žalovaná dlh nesplnila do 31. 8. 2006. Rozhodnutie o trovách konania oprel odvolací súd o ust. § 224 ods. 1 a 2 O.s.p. v spojení s § 142 ods. 1 O.s.p. a v konaní úspešnej žalobkyni priznal náhradu uplatnených trov konania. 7/ Na dovolanie žalovanej Najvyšší súd SR ako súd dovolací rozsudok Krajského súdu v Bratislave z 22. 9. 2011 sp. zn. 9Co 266/2010 zrušil a vec mu vrátil na ďalšie konanie. V odôvodnení svojho rozhodnutia dovolací súd poukázal na to, že vzhľadom na podané odvolanie sa odvolací súd nemohol odchýliť od skutkových záverov súdu prvej inštancie, že peniaze, ktoré žalobkyňa poskytla žalovanej patrili do BSM s poukazom na ust. § 144 a § 145 Obč. zák., keďže žalobkyňa tento skutkový záver vo svojom odvolaní nenamietala. Keďže v danej veci zostalo po podaní odvolania sporným, či ide o aktívnu solidaritu manželov na strane veriteľa zmluvy o pôžičke, bolo povinnosťou odvolacieho súdu vysporiadať sa s touto právnou otázkou, a teda posúdiť ju v spojení s príslušnými ustanoveniami upravujúcimi záväzkovo-právne vzťahy, napr. v spojení s ust. § 513, § 514 a § 515 Obč. zák. a tiež v spojení s § 145 Obč. zák. zakladajúceho solidaritu manželov ( bez ohľadu na to, že účastníkom právneho úkonu je iba jeden z manželov ). Najvyšší súd SR vytkol odvolaciemu súdu, že jeho rozhodnutie neobsahuje všetky náležitosti v zmysle § 157 ods. 2 O.s.p., čo ho činí nepreskúmateľným, ktorým bola žalovanej odňatá možnosť konať pred súdom podľa § 237 písm. f/ O.s.p. v spojení s šl. 46 ods. 1 Ústavy SR a čl. 6 ods. 1 Dohovoru o ochrane ľudských práv a základných slobôd. Z uvedeného dôvodu rozsudok odvolacieho súdu zrušil a vec mu vrátil na ďalšie konanie ( § 243b O.s.p. ). Zároveň uložil odvolaciemu súdu opätovne rozhodnúť aj o trovách pôvodného ako aj dovolacieho konania ( § 243d ods. 1 O.s.p. ). 8/ Podľa § 470 ods. 1 prechodných ustanovení zákona č. 160/2015 Z. z. Civilný sporový poriadok účinného od 1.7.2016 (ďalej len „CSP“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 9/ Podľa § 470 ods. 2 prvá veta CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 10/ Odvolací súd s poukazom na vyššie uvedené ustanovenia CSP opätovne preskúmal a prejednal vec v rozsahu podaného odvolania v zmysle § 379 a § 380 ods. 1 CSP bez nariadenia odvolacieho pojednávania a dospel k záveru, že odvolanie žalobkyne je dôvodné len v časti, týkajúcej sa priznania úrokov z omeškania. 11/ Vzhľadom na právne závery dovolacieho súdu odvolací súd v rámci odvolacej činnosti vychádzal zo skutkového stavu, zisteného súdu prvej inštancie, t.j. zo skutkového záveru, že finančné prostriedky poskytla žalobkyňa žalovanej z prostriedkov patriacich do BSM, keďže tento skutkový záver žalobkyňa vo svojom odvolaní nenapadla. Odvolací súd sa tak v zmysle usmernenia dovolacím súdom zameral už len na právne posúdenie otázky, či je v danom prípade daná na strane veriteľa zo zmluvy o pôžičke aktívna solidarita manželov, berúc do úvahy právnu úpravu obsiahnutú jednak v ust. § 145 Obč. zák. ako aj v jeho ust. § 513, § 514 a § 515 Obč. zák. 12/ Podľa § 145 ods. 1 Obč. zák. bežné veci týkajúce sa spoločných vecí môže vybavovať každý z manželov. V ostatných veciach je potrebný súhlas oboch manželov; inak je právny úkon neplatný. 13/ Podľa § 145 ods. 2 Obč. zák., z právnych úkonov týkajúcich sa spoločných vecí sú oprávnení a povinní obaja manželia spoločne a nerozdielne. 14/ Podľa § 513 Obč. zák., ak je dlžník zaviazaní na rovnaké plnenie niekoľkým veriteľom, ktorí sú podľa zákona, podľa rozhodnutia súdu alebo podľa zmluvy voči nemu oprávnení spoločne a nerozdielne, môže ktokoľvek z veriteľov žiadať celé plnenie a dlžník je povinný splniť v celom rozsahu tomu, kto o plnenie požiada prvý. 15/ Podľa § 514 Obč. zák., ak dlžník splnil celý záväzok jednému z veriteľov, ktorí sú voči nemu oprávnení spoločne a nerozdielne, nemôžu už ostatní od neho nič žiadať. 16/ Z právnych úkonov, ktorý urobil hoci len jeden z manželov, sú zaviazaní obaja manželia spoločne a nerozdielne ( § 145 ods. 2 Obč. zák. ); manželia tak môžu byť v postavení solidárnych dlžníkov ( pasívna solidarita ) alebo solidárnych veriteľov ( aktívna solidarita ), čo je prípad prejednávanej veci. Urobením právneho úkonu, ktorý sa týka spoločnej veci, vzniká manželom solidarita priamo zo zákona; nie je pritom dôležité, či ide o bežné veci alebo ostatné veci. O aktívnu solidaritu ( § 513 Obč. zák. ) ide vtedy, keď tá istá pohľadávka môže byť požadovaná dvoma alebo viacerými veriteľmi tak, že ktorýkoľvek z nich môže požadovať celé plnenie s tým následkom, že len čo sa mu splní, zaniká záväzok dlžníka aj vo vzťahu k ostatným veriteľom ( § 514 Obč. zák. ); dlžník je teda povinný plniť iba raz. Dlžník môže zaplatiť celý dlh podľa svojej voľby, čím sa oslobodí od plnenia vo vzťahu ku všetkým veriteľom; právo ostatných veriteľov na uspokojenie zanikne, len čo bol uspokojený prvý z veriteľov. Aktívna solidarita v zmysle § 513 Obč. zák. môže byť založená právnym predpisom alebo dojednaná v zmluve, alebo daná povahou plnenia; prevažne však vzniká zo zákona a Občiansky zákonník ju ustanovuje napr. v prípade bezpodielového spoluvlastníctva manželov ( cit. § 145 ods. 2 Obč. zák. ). Podstatu aktívnej solidarity potom vystihuje ust. § 514 Obč. zák., keď dlžník môže privodiť zánik spoločnej pohľadávky viacerých veriteľov tým, že splní celý dlh jednému z nich. Týka sa to predovšetkým deliteľného plnenia ( typicky peňažný záväzok ). Ako už bolo uvedené v texte vyššie, záväzok dlžníka voči spoluveriteľom zaniká až tým, že dlžník splnil celý dlh, a to ktorémukoľvek zo spoluveriteľov a žiadny zo spoluveriteľov už nemá právo žiadať od dlžníka splnenie dlhu. 17/ Aplikujúc uvedené právne závery v zmysle intencií rozhodnutia dovolacieho súdu dospel odvolací súd k záveru, že veriteľom žalovanej zo zmluvy o pôžičke zo dňa 2. 2. 2006 nebola len žalobkyňa, ale že spoluveriteľom bol aj jej ( vtedajší ) manžel, K.. L., keďže predmetom pôžičky boli finančné prostriedky, patriace do BSM žalobkyne a K.. L. ( ako po skutkovej stránke uzavrel súd prvej inštancie, pričom žalobkyňa tento skutkový záver nenamietala ). Žalovaná tak bola oprávnená vrátiť dlh hociktorému zo spoluveriteľov, hoci aj K.. K. L.. Tento vo svojej svedeckej výpovedi potvrdil, že žalovaná mu predmetnú pôžičke vrátila, a to v dvoch splátkach; jednak v hotovosti sumu 25.000 Sk ( termín jej vrátenia sa v konaní nepodarilo presne ustáliť, malo sa tak stať koncom leta 2006 ) a neskôr sumu 35.000 Sk a to vkladom na účet vedený v Ľudovej banke, a.s. dňa 7. 5. 2007, čo zdokladoval predložením pokladničného dokladu banky. Je pravdou, že medzi výpoveďou svedka K.. L. na súdnom pojednávaní dňa 3. 2. 2010 a obsahom jeho písomného čestného prehlásenia zo dňa 12. 11. 2009 existujú rozpory ohľadom spôsobu vrátenia pôžičky žalovanou ( či naraz, alebo v splátkach ), svedok však trval na tom, že žalovaná dlh vrátila, a to v plnej výške. Skutočnosť, že svedok K.. K. L. nadviazal vzťah so žalovanou, sama osebe nemôže postačovať na vyhodnotenie jeho výpovede ako nevierohodnej. Záver súdu prvej inštancie, že splnením dlhu žalovanou K.. L. dlh žalovanej voči žalobkyni zanikol, bol preto správny. 18/ Prvoinštančný súd pochybil len v prípade rozhodovania o úrokoch z omeškania, keď opomenul zohľadniť skutočnosť, že s vrátením časti pôžičky - a to sumy 35.000 Sk - sa žalovaná dostala do omeškania. Dlh sa stal splatným dňa 31. 8. 2006, avšak čo do sumy 35.000 Sk bol uhradený až dňa 7. 5. 2007, do ktorého termínu bola teda žalovaná v omeškaní. Žalobkyni tak podľa § 517 ods. 1, 2 Obč. zák. prináleží úrok z omeškania z istiny 35.000 Sk, t.j. z istiny 1.161,80 €, za obdobie od 1. 9. 2006 do 7. 5. 2007; úrok z omeškania ku dňu 1. 9. 2006 predstavoval 9 % ročne. Výpočet : obdobie od 1. 9. 2006 do 7. 5. 2007 činí spolu 249 dní omeškania; potom sumu 72 € ( kapitalizované úroky z omeškania ) vypočítal súd podľa vzorca : úroky z omeškania x ( počet dní/365 ) x dlžná suma/100, t.j. : 9 % x ( 249 : 365 ) x (1.161,80 : 100 ); t.j. 9 % x 0,682 x 11,618 = 72 €. 19/ Odvolací súd z uvedených dôvodov napadnutý rozsudok súdu prvej inštancie zmenil, avšak len v časti týkajúcej sa úrokov z omeškania zo sumy 1.161,80 € za obdobie omeškania od 1. 9. 2006 do 7. 5. 2007, t.j. čo do sumy 72 €, podľa § 388 CSP, nakoľko súd prvej inštancie uplatnený nárok žalobkyne v tejto časti posúdil po právnej stránke nesprávne. Vo zvyšku rozsudok súdu prvej inštancie ako vecne správny potvrdil ( § 387 ods. 1, 2 CSP ), včítane výroku o trovách prvoinštančného konania. 20/ O trovách odvolacieho i dovolacieho konania rozhodol odvolací súd v zmysle § 396 ods. 1, § 262 ods. 1 v spojení s ustanovením § 255 ods. 1 CSP. Žalovaná mala v odvolacom konaní v podstate plný úspech ( uloženú povinnosť zaplatiť žalobkyni sumu 72 € titulom kapitalizovaných úrokov z omeškania posúdil odvolací súd ako len nepatrný neúspech žalovanej v odvolacom konaní ), preto jej vzniklo právo na náhradu trov odvolacieho ( ako aj dovolacieho ) konania v plnom rozsahu. O výške náhrady trov konania v zmysle § 262 ods. 2 CSP rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 21/ Toto rozhodnutie bolo prijaté senátom Krajského súdu v Bratislave pomerom hlasov 3 : 0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších zákonov, § 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa ( § 419 CSP ). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri riešení ktorej sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne ( § 421 ods. 1 CSP ). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ ( § 422 ods.1 CSP ). Dovolanie môže podať strana, v ktorej neprospech bolo rozhodnutie vydané ( § 424 CSP ). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii ( § 427 ods.1 prvá veta CSP ). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde ( § 427 ods.2 CSP ). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom ( § 429 ods. 1 CSP ). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa( § 429 ods.2 CSP ). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení ( § 431 ods.1 CSP ). Dovolací dôvod sa vymedzí tak, že dovolateľ uvedie, v čom spočíva táto vada ( § 431 ods.2 CSP ). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci ( § 432 ods. 1 CSP ). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia ( § 432 ods.2 CSP ).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1209207762.3 (dáta aktuálne k 13. 11. 2026). Záväzné je znenie zverejnené súdom.




